OL-håp legger konkurranser på is
- Vi jobber på. Hun er fortsatt ikke bra og får behandling. Vi håper på at hun skal bli klar til EM, sier Anne Line Gjersems trener Ela Magnusson til VG. - Vi må også tenke på at hun skal ha en lang karriere. Hun skal holde ut noen år til, tilføyer hun. Anne Line Gjersem vil bli den første norske kunstløperen i OL på 50 år. Sonja Henie vant OL-gull for Norge i 1928, 1932 og 1936. Berit Unn Johansen og Anne Karin Dehle deltok for Norge i Innsbruck 1964. Det var de siste norske kunstløperne i OL, inntil Anne Line Gjersem skaffet Norge en plass i en kvalifiseringskonkurranse i slutten av september.30 kvinnelige kunstløpere fra 20 nasjoner er kvalifisert til OL i Sotsji. Sør-Korea, USA og Japan har kvalifisert tre løpere hver. Belastningsskaden på innsiden av låret har plaget Anne Line Gjersem siden begynnelsen av oktober. For to uker siden trodde hun at hun kunne bli klar til å delta i en konkurranse i Zagreb neste måned. Det er ikke lenger aktuelt. Gjersems polskfødte trener i Malmö slår nå fast at det ikke blir noen konkurranser før jul. Ela Magnusson mener at det ikke er nødvendig. Det viktigste er at Anne Line Gjersem er helt restituert etter jul, og klar for generalprøven til OL - EM i Budapest 13. til 19. januar.- Hun trener to ganger om dagen nå. Det er mye rehabiliteringstrening, men også en del trening på is. Det er ingen gurnn til å skynde seg, sier Ela Magnusson.
Skadete Anne Line Gjersem (19) vil ikke være klar til å konkurrere før EM i Budapest i midten av januar - en snau måned før Sotjsi-OL.